送謝無逸還臨川
作者：洪朋
朝代：宋

paragraphs: 東山謝安石，事業照星斗。
佳人臨川秀，自言乃其後。
昔我未知子，籍甚大江右。
邇來識君面，風流故自有。
早歲翰墨場，揮灑不停手。
河發崑崙丘，風怒土囊口。
春來入詩壘，窺杜逮戶牖。
筆力挾雷霆，句法佩瓊玖。
起予虞帝韶，和汝秦人缶。
少年厲鋒氣，鄙夫成老醜。
人才古所難，吾子定不朽。
清和四月夏，銷黯一樽酒。
悠悠西峰雲，闇闇南浦柳。
平生六藝耕，勿遣生稂莠。
鼓枻黄花秋，慰此長回首。